L. Nagy, poslanec: (2001-10-24):
Vážené poslankyne, vážení poslanci, na verejného ochrancu práv sa bude môcť obrátiť každý, kto sa domnieva, že pri konaní, rozhodovaní alebo nečinnosti orgánu verejnej správy boli porušené základné práva a slobody v rozpore s právnym poriadkom alebo s princípmi demokra-tického a právneho štátu. Navrhovaná právna úprava umožňuje aj podania subjektov dotknutých nepriamo. Verejný ochranca práv je povinný zachovávať mlčanlivosť o skutočnostiach, o ktorých sa dozvedel pri výkone svojej funkcie, a to i po skončení výkonu funkcie. Tejto povinnosti ho môže zbaviť iba predseda Národnej rady, to však neplatí, ak ide o osobné údaje. Verejný ochranca je zákonom oprávnený oboznamovať sa aj s utajovanými skutočnosťami. Koná na základe podnetu fyzickej osoby alebo právnickej osoby, alebo z vlastnej iniciatívy. Zákon umožňuje podať aj anonymný podnet, ak osoba požaduje utajenie jej totožnosti alebo ak je to v záujme náležitého vybavenia podnetu. Verejný ochranca práv podaný podnet najprv preskúma, vykoná predbežnú analýzu a odborne ho posúdi. Potom podľa povahy veci podnet vybaví tak, že upovedomí a poučí podávateľa podnetu o správnom postupe. Ak zistí, že podaný podnet je opravným prostriedkom, žalobou alebo ústavnou sťažnosťou, postúpi vec prokurátorovi na vykonanie opatrení, ktoré osobitný zákon zveruje do pôsobnosti prokuratúry, alebo podnet odloží, alebo prijme na prešetrenie. Zákon ustanovuje tzv. diskrečnú právomoc verejného ochranu práv, čo znamená, že môže na základe vlastnej úvahy a za podmienok ustanovených zákonom rozhodnúť, či sa podnetom bude zaoberať alebo či ho odloží. Ak sú splnené podmienky na vybavenie podnetu, verejný ochranca práv podnet vybaví. Túto skutočnosť musí oznámiť podávateľovi podnetu. Zákon zakotvuje oprávnenie verejného ochrancu práv pri výkone jeho právomoci napr. vstupovať do objektov, požiadať orgán verejnej správy o poskytnutie informácií, vysvetlení, nahliadnutie do spisu, jeho požičanie, predloženie písomného stanoviska k skutkovým aj právnym otázkam, právo požiadať o vykonanie dôkazov, ktoré navrhne, o účasť na prejednávaní pred orgánom verejnej správy, kde má právo klásť účastníkom konania a zúčastneným osobám otázky. Vážené panie poslankyne, vážení páni poslanci, ak výsledkom vybavenia podnetu nie je preukázané porušenie základných práv a slobôd, verejný ochranca práv o tom písomne upovedomí podávateľa podnetu a príslušný orgán verejnej správy. Ak výsledkom vybavenia podnetu je preukázané porušenie základných práv a slobôd, verejný ochranca práv oznámi výsledky vybavenia podnetu spolu s návrhom opatrení orgánom verejnej správy proti postupu, rozhodovaniu alebo nečinnosti, proti ktorým podnet smeruje. Tento orgán je povinný do 30 dní odo dňa doručenia návrhu oznámiť verejnému ochrancovi práv svoje stanovisko k výsledkom vybavenia podnetu a k návrhu opatrení. Ak verejný ochranca práv zistí skutočnosti nasvedčujúce tomu, že bol spáchaný trestný čin, priestupok, iný správny delikt alebo disciplinárne previnenie alebo že bola porušená povinnosť ustanovená zákonom, oznámi to príslušnému orgánu. Návrh zákona tiež navrhuje, aby bol verejný ochranca práv oprávnený podávať podnety na zmenu alebo zrušenie zákonov a ostatných všeobecne záväzných právnych predpisov, ak dospeje k záveru, že porušujú základné práva a slobody fyzických alebo právnických osôb.  Rovnaké práva sa mu priznávajú vo vzťahu k vnútorným predpisom vydaným orgánom verejnej správy. A napokon návrh zákona zakotvuje povinnosť verejného ochranu práv predkladať každoročne Národnej rade Slovenskej republiky správu o činnosti. Vážené poslankyne, vážení poslanci, s ohľadom na oprávnenia, ktoré pre mňa ako spravodajcu vyplývajú z rokovacieho poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. Ak Národná rada podporí tento návrh na uznesenie, po skončení rozpravy budem odporúčať, aby predmetný návrh zákona bol pridelený na prerokovanie ústavnoprávnemu výboru, výboru pre financie, rozpočet a menu, výboru pre verejnú správu, výboru pre obranu a bezpečnosť, zahraničnému výboru a výboru pre ľudské práva a národnosti s tým, že úlohu gestorského výboru v súlade s rozhodnutím predsedu Národnej rady bude plniť Výbor Národnej rady Slovenskej republiky pre ľudské práva a národnosti. Budem ďalej odporúčať, aby výbory predmetný návrh zákona prerokovali do 26., resp. 27. novembra 2001. Pán predsedajúci, skončil som, prosím, aby ste otvorili k návrhu všeobecnú rozpravu. M. Andel, podpredseda NR SR: Ďakujem, pán spravodajca, za stanovisko výborov Národnej rady k predloženému návrhu zákona a nech sa páči, zaujmite miesto určené pre spravodajcov výborov. Dámy a páni, otváram všeobecnú rozpravu o tomto bode nášho rokovania. Písomne sa mi do rozpravy prihlásilo 5 poslancov. Ako prvý, za klub HZDS, vystúpi pán poslanec Gašparovič. Pán kolega, nech sa páči, máte slovo.